Broj: 711-I-1374-M-104/21-02-19

Zagreb, 17. kolovoza 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva, te Tončice Božić, Aleksandre Jozić Ileković i Tatjane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Bojana Simoniča, općinskog načelnika Općine Lovran, za davanjem mišljenja Povjerenstva,** na 138. sjednici, održanoj dana 17. kolovoza 2021.g., daje sljedeće

**MIŠLJENJE**

**Sukladno odredbama ZSSI-a nema zapreke da dužnosnik Bojan Simonič uz obnašanje dužnosti općinskog načelnika Općine Lovran ujedno bude imenovan i predstavnikom stanara nekretnine u Lovranu u kojoj je Općina Lovran suvlasnik etažnih jedinica.**

Obrazloženje

Zahtjev za davanjem mišljenja Povjerenstva podnio je dužnosnik Bojan Simonič, općinski načelnik Općine Lovran. U knjigama ulazne pošte zahtjev je zaprimljen dana 03. kolovoza 2021.g., pod poslovnim brojem 711-U-4208-M-104/21-01-4, povodom kojeg se vodi predmet broj M-104/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načenici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Bojan Simonič obnašao dužnost općinskog načelnika Općine Lovran u mandatu 2017.g.-2021.g. te da navedenu dužnost ponovno obnaša od 7. lipnja 2021.g. Stoga je povodom obnašanja navedene dužnosti Bojan Simonič obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenjem navodi kako je dana 14. srpnja 2021.g. u požaru nastradala nekretnina u Lovranu na adresi Trg Maršala Tita 54 na način da je od zajedničkih dijelova zgrade izgorjelo krovište te su oštećene međukatne konstrukcije o čemu su izvijestili i mediji. Nadlje, dužnosnik navodi da je Općina Lovran odlukom objavljenom u službenom glasilu pokrenula humanitarnu akciju i otvorila poseban račun za prikupljanje donacija za popravak objekta i pomoć stanarima. Dužnosnik navodi kako se u prizemlju te zgrade nalaze i dva poslovna prostora koja su u vlasništvu Općine Lovran te je Općina već pkrenula popravak svojih prostorija te bi se u dogovoru s upraviteljem zgrade dio naknade za štetu koji je pokriven policom osiguranja uplatio u korist računa te bi zgrada, odnosno njeni suvlasnici bili nositelji rekonstrukcije. Dužnosnik navodi da budući da je Općina Lovran suvlasnik dvije od pet etažnih jedinica prijedlog dijela stanara je da se dužnosnik imenuje predstavnikom stanara za obnovu objekta te bi prihvaćanjem te uloge dužnosnik bio osoba koja donosi odluke i predstavlja vlasnike zgrade prilikom obnove pa ga zanima smije li prihvatiti tu ulogu.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo ističe kako se u konkretnom slučaju ne radi o sukobu privatog i javnog interesa dužnosnika budući da dužnosnik nije suvlasnik etažnih jedinica kao privatna osoba, već je to Općina Lovran, a dužnosnik postupa kao zastupnik Općine. Stoga, dužnosnik može biti imenovan predstavnikom stanara budući da preuzimanjem te uloge dužnosnik ne ostvaruje privatni interes pa time isti niti ne dovodi u sukob s javnim interesom.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Dužnosnik Bojan Simonič, elektronička dostava
2. Objava na internetskoj stranici Povjerenstva
3. Pismohrana